Hekk jagħmel min jibża' mill-Mulej; u min iżomm il-Liġi jikseb l-għerf. L-għerf joħroġ jiltaqa' miegħu bħallikieku ommu, u jilqgħu bħalkieku mart żgħożitu. Jitimgħu bil-ħobż tal-fehma, u jisqih l-ilma tal-għerf. Iserraħ fuq l-għerf u ma jmil qatt, iżomm miegħu u ma jkollux għax jistħi. U l-għerf jgħollih fuq il-ġirien tiegħu, u f'nofs il-ġemgħa jiftaħlu fommu. Isib hena u kuruna ta' ferħ, u jagħmel isem għal dejjem. In-nies boloh ma jiksbuhx, u l-bnedmin midinba ma jarawhx. L-għerf hu 'l bogħod minn bniedem kburi, u n-nies qarrieqa ma jiftakrux fih. It-tifħir fuq fomm il-midneb hu barra minn postu, għaliex mhuwiex imnebbaħ lilu mill-Mulej. It-tifħir għandu jingħad skont l-għerf, u jirnexxi bl-għajnuna tal-Mulej. Il-libertà tal-bniedem Tgħidx: "Ħtija tal-Mulej tbegħidt", għax min jobgħod xi ħaġa ma jagħmilhiex. Tgħidx: "Hu ħariġni mit-triq it-tajba", għax hu m'għandux bżonn il-bniedem midneb. Il-Mulej jobgħod kulma hu ta' min jistmerru, u dan ma jħobbuhx dawk li jibżgħu mill-Mulej. Hu mill-bidu għamel il-bniedem, u ħallieh f'idejn ir-rieda tiegħu. Jekk trid tista' tħares il-kmandamenti, u b'rieda tajba tista' tkun fidil. Hu qegħedlek quddiemek in-nar u l-ilma; liema trid minnhom, midd idek għalih. Quddiem il-bniedem hemm il-ħajja u l-mewt, u liema tixtieq qalbu lesta għalih. Għax għerf il-Mulej hu bla qjies, qawwi f'setegħtu u jara kollox. Għajnejh fuq dawk li jibżgħu minnu, u jagħraf kulma jagħmel il-bniedem. Lil ħadd ma qabbad jgħix ħażin, u lil ħadd ma rħielu jidneb.